2023 оны ... дугаар сарын ...-ны өдөр Улаанбаатар хот

САЙДЫН ТУШААЛ

Журам шинэчлэн батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Авто замын тухай хуулийн 4 дүгээр зүйлийн 4.1.18, 4.1.20 дэх заалт, 10 дугаар зүйлийн 10.1.4 дэх заалт, 11 дүгээр зүйлийн 11.1.8 дахь заалт, 19 дүгээр зүйлийн 19.3 дахь заалтыг тус тус үндэслэн ТУШААХ нь:

1. “Авто зам, замын байгууламжийн зураг төсөлд магадлал хийж, дүгнэлт гаргах журам”-ыг хавсралт ёсоор шинэчлэн баталсугай.
2. Энэхүү тушаалаар батлагдсан журмыг мөрдөж ажиллахыг Авто замын бодлого зохицуулалтын газар (Ч.Сугармаа)-т, “Зам, тээврийн хөгжлийн төв” ТӨҮГ /Х.Пүрэвжаргал/-т, хэрэгжилтэд хяналт тавьж ажиллахыг Хяналт-шинжилгээ, үнэлгээ, дотоод аудитын газар (А.Мөнхбат)-т тус тус үүрэг болгосугай.
3. Энэхүү тушаал гарсантай холбогдуулан “Журам шинэчлэн батлах тухай” Зам, тээврийн хөгжлийн сайдын 2018 оны 08 дугаар сарын 08-ны өдрийн 168 дугаар тушаал, “Журамд өөрчлөлт оруулах тухай” 2019 оны 02 дугаар сарын 22-ны өдрийн 45 дугаар тушаалыг тус тус хүчингүй болсонд тооцсугай.

САЙД С.БЯМБАЦОГТ

АГУУЛГА

[Нэг. Ерөнхий зүйл 3](#_Toc136360085)

[Хоёр. Зураг төсөл боловсруулах 3](#_Toc136360086)

[Гурав. Зураг төслийг зөвшилцөх 4](#_Toc136360087)

[Дөрөв. Зураг төслийг баталгаажуулах 5](#_Toc136360088)

[Тав. Зураг төслийг магадлан хянах 5](#_Toc136360089)

[Зургаа. Зураг төслийн мэдээллийн нэгдсэн сан 9](#_Toc136360090)

[Долоо. Хариуцлага 10](#_Toc136360091)

Зам, тээврийн хөгжлийн сайдын

2023 оны ... дугаар тушаалын хавсралт

**АВТО ЗАМ, ЗАМЫН БАЙГУУЛАМЖИЙН ЗУРАГ ТӨСӨЛД**

**МАГАДЛАЛ ХИЙЖ, ДҮГНЭЛТ ГАРГАХ ЖУРАМ**

**Нэг. Ерөнхий зүйл**

* 1. Монгол Улсын нутаг дэвсгэрт баригдах авто зам, замын байгууламж, аэродромын барилга, шинэчлэлт, их засварын ТЭЗҮ, зураг төсөл (цаашид “зураг төсөл” гэх)-ийг магадлан хянаж, мэргэжлийн дүгнэлт гаргах үйл ажиллагааг зохион байгуулахтай холбогдсон харилцааг энэхүү журмаар зохицуулна.
  2. Хөрөнгө оруулалтын эх үүсвэр ба өмчийн хэлбэрийг үл харгалзан энэхүү журмын 1.1-д заасан бүх ажлын ТЭЗҮ, зураг төслийг боловсруулах, зөвшилцөх, батлах, магадлан хянах, хадгалахтай холбоотой үйл ажиллагаанд энэхүү журмыг болон холбогдох хууль, тогтоомж, норм дүрэм, стандартыг тус тус мөрдөнө.
  3. Гадаадын зээл, тусламжийн хөрөнгөөр баригдах авто зам, замын байгууламж, аэродромын ТЭЗҮ, зураг төсөл боловсруулах, тэдгээрийг магадлан хянаж, мэргэжлийн дүгнэлт гаргахад холбогдох олон улсын гэрээ, хууль, тогтоомж, стандарт, норм дүрэм, аргачлал болон энэхүү журмыг дагаж мөрдөнө.
  4. Авто замын тухай хуулийн 11 дүгээр зүйлийн 11.1.8-д заасны дагуу авто замын судалгаа шинжилгээ хөгжлийн асуудал эрхэлсэн байгууллага нь авто зам, замын байгууламж, аэродромын зураг төслийг магадлан хянах үйл ажиллагааг зохион байгуулж, мэргэжлийн дүгнэлтийг үндэслэн “Магадлалын ерөнхий нэгтгэл” гаргах ажлыг хариуцан гүйцэтгэнэ.

**Хоёр. Зураг төсөл боловсруулах**

* 1. Зураг төслийн байгууллага нь инженер-геологи, геодези, археологи, ус зүйн болон бусад шаардлагатай хайгуул, хэмжилт, инженерийн судалгааг, хөрөнгө оруулагч, захиалагч нь санхүүжилтийг хариуцах болон шаардлагатай тохиолдолд байгаль орчны асуудал, түгээмэл тархацтай ашигт малтмал ашиглахтай холбоотой зөвшөөрөл гэх мэт асуудлыг хариуцаж гүйцэтгэнэ.
  2. Авто замын тухай хуулийн 18.1-д заасны дагуу авто зам, замын байгууламж, аэродромын техник эдийн засгийн үндэслэл (цаашид “ТЭЗҮ” гэх)-ийн судалгааны ажлыг Захиалагч нь зохион байгуулах ба Хөрөнгө оруулагч, Захиалагч, Гүйцэтгэгч байгууллагуудаас ирүүлсэн хүсэлтийн дагуу ТЭЗҮ-ийн тайлан, техникийн баримт бичгийг магадлан хянаж болно.
  3. Авто зам, замын байгууламж, аэродромын ТЭЗҮ, зураг төсөл боловсруулах ажлын даалгаврыг Авто замын тухай хуулийн 18.2, 19.1-т заасны дагуу Авто замын асуудал эрхэлсэн төв байгууллага болон орон нутгийн захиргааны байгууллага батална.
  4. Захиалагч нь зураг төсөл боловсруулах ажлын даалгаварт зураг төсөл, төсөвт өртгийн нэгдсэн тооцоог заавал магадлан хянуулах талаар тодорхой тусгасан байна.
  5. ТЭЗҮ, зураг төслийг Авто замын тухай хуулийн 33.1-д заасан байгууллагаас олгосон тусгай зөвшөөрөлтэй мэргэжлийн байгууллага боловсруулна.
  6. Зураг төсөл боловсруулахад Авто замын тухай хуулийн 19.2 дахь заалт болон энэ журмыг мөрдлөг болгоно.
  7. Авто зам, замын байгууламж, **аэродромын б**арилга, засварын ажлын техникийн шаардлага **(ТШ)** нь хүчин төгөлдөр мөрдөгдөж буй холбогдох норм, дүрэм, стандартад нийцсэн байна. Тухайн хэрэгжиж буй төсөл арга хэмжээ, газар нутгийн нөхцөл байдал, онцлогт тохируулан техникийн шаардлагыг төсөл болгонд тусгайлан боловсруулна.
  8. Зураг төслийн байгууллага нь төслийн танилцуулга, төсөл хэрэгжүүлэх үндэслэл болон төслийн бүс нутгийн байгаль цаг уурын нөхцөл, байршил, чигийн сонголт, тэдгээрийн хувилбарууд, далан ба хучилт, хиймэл байгууламжийн тооцоо, тооцооны үр дүнгийн тайлбар, замын хөдөлгөөн зохион байгуулалт, аюулгүй байдал, газар олголтын шийдвэр, холбоо, ус хангамж, цахилгаан болон инженерийн шугам сүлжээний техникийн нөхцөл, зураг төсөл боловсруулахтай холбоотой хийсэн уулзалт, хурлын тэмдэглэл, албан тоот, акт, батлагдсан зураг төсөл боловсруулах ажлын даалгавар, магадлалын ерөнхий дүгнэлт болон холбогдох бусад мэдээллийг багтаасан инженерийн дэлгэрэнгүй тайлан **(ИДТ)-**г боловсруулна.
  9. Инженерийн дэлгэрэнгүй тайланд төслийн онцлог, шаардлагыг зураг төсөл боловсруулах ажлын даалгаварт тодорхой тусгасан байна.
  10. Авто зам, замын байгууламж, аэродромын барилга, засварын ажлын тоо хэмжээг тодорхойлох, төсөвт өртгийн нэгдсэн тооцоог **(ТӨНТ)** тооцохдоо хүчин төгөлдөр мөрдөгдөж буй холбогдох норм, дүрэм, стандартын дагуу гүйцэтгэнэ.
  11. Олон улсын гэрээнд тусгайлан зааснаас бусад тохиолдолд гадаадын хөрөнгө оруулалтаар барих авто зам, замын байгууламж, аэродромын ТЭЗҮ, зураг төслийг эрх бүхий гадаадын хуулийн этгээд боловсруулах нөхцөлд Монгол орны байгаль, цаг уурын нөхцөл, холбогдох хууль тогтоомж, норм, дүрэм, стандартын дагуу уг чиглэлээр тусгай зөвшөөрөл бүхий дотоодын аж ахуй нэгжтэй хамтран боловсруулах бөгөөд дараах шаардлагыг хангасан байна.
      1. Энэхүү журмын 2.5-д заасан байгууллагатай хамтран ажиллах тухай гэрээ байгуулсан байх;
      2. Зураг төслийг Монгол Улсын норм, норматив, техникийн баримт бичиг, стандартад нийцүүлэн боловсруулсан байх;
      3. Зураг төслийг Англи, Монгол хэлээр хөрвүүлсэн байх.
  12. Инженер-геологи болон геодезийн хэмжилт, судалгааны ажлын үр дүн, бодит байдлыг зургийн байгууллага хариуцна.
  13. Зураг төслийн байгууллага нь мэргэжлийн тодорхой шийдэл гаргах шаардлагатай тохиолдолд зураг төсөлд магадлалын дүгнэлт гаргуулахын өмнө салбарын Шинжлэх ухаан, техникийн зөвлөлийн хурлаар хэлэлцүүлж, зөвлөмж авч болно.

**Гурав. Зураг төслийг зөвшилцөх**

* 1. Ажлын даалгаварт зураг төслийг зөвшилцөх байгууллагыг тодорхой зааж өгнө.
  2. Зураг төсөлд тухайн замыг дайран өнгөрч байгаа дараах байгууллагатай заавал зөвшилцсөн байна.
     1. Захиалагч;
     2. Орон нутгийн засаг захиргаа;
     3. Хөдөлгөөний аюулгүй байдлыг хангах үүрэг хүлээсэн байгууллага;
     4. Газар олголт, төв суурин газрын хот байгуулалт, ерөнхий төлөвлөгөөний асуудал хариуцсан байгууллага;
     5. Дэд бүтцийн шугам сүлжээний ашиглалт, төлөвлөлт хариуцсан байгууллага (шаардлагатай тохиолдолд);
     6. Замын хөдөлгөөн зохион байгуулалтын газар (шаардлагатай тохиолдолд).
  3. Зураг төслийг холбогдох хууль тогтоомж, норм, дүрэм, стандартын баримт бичгийг баримтлан зөвшилцөж, акт, хурлын тэмдэглэл, холбогдох зөвлөмж, дүгнэлтийг инженерийн дэлгэрэнгүй тайланд тусгаж, хавсаргасан байна.

**Дөрөв. Зураг төслийг баталгаажуулах**

* 1. Зураг төслийн хуудас бүрийг гүйцэтгэсэн, шалгасан инженер болон зургийн ерөнхий инженер, зураг төслийн нүүр болон зохих хуудаст зураг төслийн байгууллагын дарга болон зөвшилцсөн байгууллагуудын холбогдох албан тушаалтан тус тус гарын үсэг зурж, тэмдэг дарж баталгаажуулсан байна.
  2. Монгол Улсын хууль тогтоомжид өөрөөр заагаагүй бол улс, нийлэл, орон нутгийн төсөв, гадаадын зээл, тусламж, хувийн хөрөнгөөр санхүүжих авто зам, замын байгууламж, аэродромын ТЭЗҮ-ийн судалгааны тайлан, зураг төслийг эрх бүхий гадаад улсын хуулийн этгээд Монгол Улсын эрх бүхий байгууллагаас олгосон холбогдох тусгай зөвшөөрөл бүхий дотоодын хуулийн этгээдтэй хамтран боловсруулсан бол хоёр талын эрх бүхий албан тушаалтан гарын үсэг, тэмдгээр хамтран баталгаажуулсан байна.
  3. Энэхүү журмын 2.2-т заасны дагуу ТЭЗҮ-ийн судалгааны тайланг магадлан хянасан тохиолдолд аливаа төсөвт өртгийн тооцоог магадлалын дүгнэлтээр болон тэмдэгээр баталгаажуулахгүй.

**Тав. Зураг төслийг магадлан хянах**

* 1. **Зураг төслийг магадлан хянуулахад инженер-геологийн тайлан, инженерийн шугам сүлжээний зураг нь магадлан хянагдаж, баталгаажсан байх ба** Захиалагч зураг төслийн иж бүрдэл нь ажлын даалгаварт заасан шаардлагыг хангасан эсэхийг хянана.
  2. Магадлан хянуулах зураг төсөл нь дараах баримт бичгийн бүрдлийг хангасан байна.
     1. Байршил тогтоосон шийдвэр;
     2. Зураг төсөл боловсруулах даалгавар;
     3. Зураг төслийн иж бүрдлийн талаарх Захиалагчийн тодорхойлолт;
     4. Техник-эдийн засгийн үндэслэлийн тайлан (урьдчилсан зураг төсөл);
     5. Байгаль орчны нарийвчилсан үнэлгээний тайлан, дүгнэлт;
     6. Инженер-геологийн тайлан;
     7. Инженер-геологийн магадлалын дүгнэлт
     8. Инженер-геодезийн хэмжилтийн тайлан;
     9. Инженерийн нарийвчилсан зураг төсөл,
     10. Ус зүйн судалгааны тайлан;
     11. Цахилгаан, гэрэлтүүлгийн зураг төсөл;
     12. Холбооны зураг төсөл;
     13. Ус хангамж, ариутгах татуургын зураг төсөл;
     14. Дулаан хангамжийн зураг төсөл;
     15. Техникийн шаардлага;
     16. Инженерийн дэлгэрэнгүй тайлан;
     17. Техникийн нөхцөл;
     18. Холбогдох мэргэжлийн байгууллагатай зөвшилцсөн акт, хурлын тэмдэглэл, зөвлөмж, дүгнэлт;
     19. Төсөвт өртгийн нэгдсэн тооцоо гэх мэт.
  3. **Зураг төслийн баримт бичгийн бүрдлийг ажлын 5 хоногт хянана.**
  4. **Энэ журмын 1.4-т заасан байгууллага нь зураг төслийг магадлан хянах үйл ажиллагааг дараах байдлаар зохион байгуулна.**
     1. Авто зам, замын байгууламж, аэродромын **ТЭЗҮ-ийн судалгааны тайлан, инженерийн болон шугам сүлжээний нарийвчилсан зураг төсөл, төсөвт өртгийн нэгдсэн тооцоо, инженер-геологийн судалгааны тайлан, ус зүйн судалгааны тайланг тус тус магадлан хянаж, мэргэжлийн дүгнэлт гаргах.**
     2. **Зураг төслийг магадлан хянах шаардлага хангасан иргэн, хуулийн этгээдийг сонгон шалгаруулж, шинжээчийн эрх олгох, гэрээ байгуулах, дүгнэх, мэргэжлийн дүгнэлт гаргах үйл ажиллагаанд хяналт тавьж, алдаа, зөрчил гаргасан шинжээчийн эрхийг цуцлах, хариуцлага тооцох арга хэмжээ авах саналыг холбогдох хууль тогтоомжийн дагуу шийдвэрлүүлэх.**
     3. **Магадлан хянуулахаар ирүүлсэн хүсэлтийг судлан үзэж, энэ журмын 5.2-т заасан баримт бичгийн бүрдлийг бүрэн хангасан зураг төслийг хяналтын хуудасны дагуу хүлээн авч, зураг төслийн байгуулагатай магадлан хянах ажлын зардлыг тусгасан гэрээ байгуулах, хэрэгжилтэд хяналт тавих.**
     4. **Зураг төслийн чанарыг дээшлүүлэх болон магадлан хянах үйл ажиллагааг боловсронгуй болгоход чиглэгдсэн уулзалт, хэлэлцүүлгийг зохион байгуулж, зөвлөмж гаргуулан хэрэгжүүлэх;**
     5. **Зураг төслийг магадлан хянах явцад гарсан маргаан болон алдаатай зураг төслийг магадлан хянасан этгээдэд авах арга хэмжээг холбогдох хууль тогтоомжийн дагуу шийдвэрлүүлэх.**
     6. **Зураг төслийг магадлан хянах шинжээчийн мэргэжлийн дүгнэлт болон магадлалын дүгнэлтийн маягт, зураг төслийг баталгаажуулах тэмдгийн загварыг батлах.**
     7. **Зураг төслийн мэдээллийн нэгдсэн сан үүсгэх.**
  5. **Сүүлийн 2 жилийн хугацаанд магадлалаар баталгаажсан зураг, төсвөөр талбайд ажил эхлээгүй буюу барилгын ажлын гүйцэтгэгч нь сонгон шалгараагүй бол тухайн зураг, төсвийг хүчин төгөлдөр мөрдөгдөж буй стандарт, норм норматив, техникийн баримт бичгийн дагуу шинэчлэн дахин магадлан хянуулна.**
  6. **Энэ журмын 5.5-д заасны хүрээнд зураг, төсвийг шинэчлэн боловсруулсан тохиолдолд гарсан зардлыг төсөвт өртгийн нэгдсэн тооцоонд тусгах бөгөөд бусад тохиолдолд тусгахгүй.**
  7. **Авто зам, замын байгууламж, аэродромын төсөвт өртгийн нэгдсэн тооцоог дараах тохиолдлоос бусад тохиолдолд дангаар нь магадлан хянахгүй.** 
     1. **Энэ журмын 5.5-д заасны хүрээнд захиалагч нь батлагдсан зургийг шинэчлэх шаардлагагүй гэж үзэж, зөвхөн төсөвт өртгийн нэгдсэн тооцоог шинэчлэх гэрээг зураг төслийн байгууллагатай байгуулсан;**
     2. **Төсөв бодох нормд өөрчлөлт орсон (Захиалагчийн шийдвэр);**
  8. **Хийц, технологийн онцлог, төвөгшилтэй шийдэл бүхий авто зам, замын байгууламж, аэродромын зураг төсөлд “экспертийн баг”-ийг томилон ажиллуулж, зураг төслийн ажлын үе шат бүрт хяналт тавих замаар хэсэгчлэн болон үе шаттайгаар магадлан хянах үйл ажиллагааг зохион байгуулж, мэргэжлийн дүгнэлт гаргаж болно.**
  9. **Захиалагчийн шийдвэрээр батлагдсан зурагт өөрчлөлт оруулсан бол зургийн зөвхөн өөрчлөлт орсон хэсэгт дахин магадлал хийх бөгөөд дараах баримт бичгийг үндэслэнэ. Үүнд:**
     1. **Захиалагч байгууллагын зурагт өөрчлөлт оруулах шийдвэр (Үндэслэл, холбогдох баримт бичиг);**
     2. **Зурагт өөрчлөлт оруулах ажлын даалгавар;**
     3. **Зурагт өөрчлөлт оруулах гэрээ.**
  10. Зураг төслийг магадлан хянах зардлын хэмжээ нь тухайн зураг төсөл боловсруулах ажлын гэрээний үнийн дүнгээс хүснэгт 1-д заасан хувиар тооцох бөгөөд үүнээс магадлан хянаж, мэргэжлийн дүгнэлт гаргах үйл ажиллагааг зохион байгуулах, хэлэлцүүлгийн болон бусад үйл ажиллагаанд зориулан 30%-ийг, магадлан хянах шинжээчийн цалинд 70%-ийг тус тус хуваарилж олгоно. Магадлан хянасан шинжээчид олгох хөлсийг зураг төслийн бүрэлдэхүүн хэсэг бүрт ногдох зардлын 80%-г инженерийн нарийвчилсан зураг төсөлд, 20%-г төсөвт өртгийн нэгдсэн тооцооны магадлалд хуваарилна.

|  |  |  |
| --- | --- | --- |
|  |  | Хүснэгт 1 |
| № | ТЭЗҮ, зураг төсөл | Магадлалын зардал тооцох хувь, % |
| 1 | Авто зам, замын байгууламж | 6 |
| 2 | Аэродром | 8 |

* 1. **Авто замын тухай хуулийн 8 дугаар зүйлийн 8.4.1, 11 дүгээр 11.1.4 дэх заалтын хэрэгжүүлж, магадлалын дүгнэлтийг зураг төслийн байгууллагад хүлээлгэн өгөхөд магадлан хянах ажлын зардал болон “Авто замын норм нормативын сан”-гийн төлбөрийг үндэслэсэн, төлсөн байх шаардлагатай.**
  2. **Шинжээч нь зураг төслийг магадлан хянахдаа дараах шаардлага, нөхцөлүүдийг хангасан эсэхийг хянаж, мэргэжлийн дүгнэлт гаргана.**
     1. Авто зам, замын байгууламж, аэродромын байршил, чигийг тогтоосон шийдвэр, зураг төсөл боловсруулах ажлын даалгавар, техникийн нөхцөл, холбогдох мэргэжлийн байгууллагатай зөвшилцсөн байдал;
     2. Инженерийн шийдэл, хийц бүтээц нь байгаль, цаг уурын ерөнхий өгөгдлүүд, хүчин төгөлдөр мөрдөгдөж байгаа норм норматив, техникийн баримт бичиг, техник ашиглалтын түвшин тогтоох судалгааны ажлын дүгнэлт, инженер-геологийн судалгааны дүгнэлт, техникийн нөхцөлийн дагуу боловсруулсан эсэх;
     3. Хөдөлмөрийн аюулгүй байдал, техник технологийн аюулгүй ажиллагаа, орчны эрүүл ахуйн норм, нормативын баримт бичгийн шаардлагыг хангуулсан эсэх;
     4. Хөдөлгөөн зохион байгуулалт, хөдөлгөөний аюулгүй байдлын шаардлагыг хангуулсан эсэх;
     5. Инженерийн шийдлийн хувилбар, харьцуулсан тооцоо, сонгосон хувилбарын талаарх дүгнэлттэй эсэх;
     6. Хөгжлийн бэрхшээлтэй иргэдийн хэрэгцээ, техникийн шаардлагыг хангуулсан эсэх;
     7. Байршил, чиглэл, төлөвлөлт, инженер-геологийн нөхцөл, байгаль орчинд үзүүлэх нөлөөлөл, сонгосон хувилбарын талаарх дүгнэлт;
     8. Эдийн засгийн үр ашиг, экологийн хор хөнөөлгүй байдал, ашиглалтын үеийн найдвартай ажиллагаа, нийгмийн ач холбогдол зэргийг харгалзан хөрөнгө оруулалтын үр ашгийн талаарх дүгнэлт гаргасан эсэх;
     9. Шинжээчийн мэргэжлийн дүгнэлтэд хууль тогтоомж, норм нормативын баримт бичгийн шаардлагыг үндэслэн техникийн үндсэн шийдэл, эдийн засгийн үр ашиг, төсөвт өртгийн нэгдсэн тооцоонд өгсөн мэргэжлийн үнэлэлтийг техник-эдийн засгийн үндэслэлийн судалгааны тайлан, зураг төсөлд нэмж тусгах буюу хасах, өөрчлөх асуудлын талаар товч, тодорхой тусгах бөгөөд эцсийн дүгнэлтэд дараах байдлаар тусгана. Үүнд:

- зураг төслөөр барилгын ажлыг хэрэгжүүлэх боломжтой эсэх,

- төсөвт өртгийг хянасан эцсийн дүнг дүгнэлтэд тусгах.

* 1. Зураг **төслийг магадлан хянах шинжээч нь** дараах шаардлагыг хангасан байна.
     1. Зураг төслийн чиглэлээр 10-аас доошгүй жил ажилласан, тухайн чиглэлээр Зөвлөх инженер зэрэгтэй байна. Магадлал хийх эрх олгогдсон шинжээчид нь эрүүл мэндийн болон бусад хүндэтгэх шалтгааны улмаас магадлан хянах боломжгүй болсон, өөрийн хүсэлтээр магадлан хянахаас татгалзсан тохиолдолд Хугацаагүй мэргэшсэн инженер зэрэгтэй байж болно.
     2. Төсөвт өртгийн нэгдсэн тооцоог магадлан хянах шинжээч нь 10-аас доошгүй жил төсөвчнөөр ажилласан, Тэргүүлэх эсвэл Хугацаагүй мэргэшсэн төсөвчин зэрэгтэй байна.
     3. Шинжээч нь ёс зүйн талаар доголдолгүй, ашиг сонирхлын аливаа зөрчилгүй, тухайн зураг төслийг боловсруулсан байгууллагад шууд болон шууд бусаар харьяалагддаггүй, хувьцаа эзэмшдэггүй байна.
     4. Шинжээч нь “Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай” хуулийн 18 дугаар зүйлийн 18.5.3 дахь заалтын шаардлагын дагуу холбогдох нөхцөлийг бүрдүүлсэн байна.
  2. Тухайн төсөл арга хэмжээний онцлогт нийцсэн нэмэлт нөхцөлийг шинжээчийн ажиллах гэрээнд тусган зохицуулна.
  3. Шинжээчийг өрсөлдөөний журмаар сонгосон байх ба сонгон шалгаруулах үйл ажиллагаанд Авто замын асуудал эрхэлсэн төрийн захиргааны төв байгууллагын холбогдох газрын саналыг авна. Шинжээчээр ажиллах хүсэлтийг энэ журмын 1.4-т заасан байгууллагад хүргүүлнэ.
  4. Зураг төслийг магадлан хянаж, мэргэжлийн дүгнэлт гаргах хугацааг тухайн объектын хүчин чадлаас хамааруулан авто замын судалгаа, шинжилгээ хөгжлийн асуудал эрхэлсэн байгууллага болон эрх бүхий шинжээч, эсвэл шинжээчийн багийн ахлагч нар харилцан тогтоож, баримтлана. Магадлан хянах хугацааг үндэслэлгүйгээр сунгахыг хориглоно.
  5. Шинжээч нь зураг төслийг магадлан хянасан бүрдэл хэсэг тус бүрт мэргэжлийн дүгнэлтийг ажлын 14 хоногт багтаан гаргаж, шаардлагатай хуудсуудад хувийн тэмдэг болон гарын үсгээр баталгаажуулах ба дүгнэлтээ авто замын судалгаа, шинжилгээ хөгжлийн асуудал эрхэлсэн байгууллага болон зураг төслийн байгууллагад цахимаар болон хэвлэмэл хэлбэрээр тухай бүр хүргүүлнэ.
  6. Зураг төсөлд засвар оруулах шаардлагатай тохиолдолд зургийн байгууллага зохих засварыг гүйцэтгэх бөгөөд тайлбарыг гаргаж, шинжээчид хянуулснаар шинжээчийн хувийн тэмдэг болон гарын үсгээр баталгаажуулан авто замын судалгаа, шинжилгээ хөгжлийн асуудал эрхэлсэн байгууллагад хүлээлгэн өгнө.
  7. Магадлалын дүгнэлт нь а**вто зам, замын байгууламж, аэродромын** төлөвлөлт, инженерийн шийдлүүдэд өгөх мэргэжлийн үнэлгээ байх бөгөөд шинжээчийн мэргэжлийн дүгнэлтийн хамт хүчин төгөлдөр байна.
  8. Шинжээчийн баталгаажуулсан мэргэжлийн дүгнэлтийг хянаж, хүлээн авснаас хойш авто замын судалгаа, шинжилгээ хөгжлийн асуудал эрхэлсэн байгууллага нь ажлын 5 хоногт багтаан магадлалын дүгнэлтийг гаргана**.**
  9. ТЭЗҮ-ийн тайлан, зураг төсөл, төсөвт өртгийн нэгдсэн тооцоо болон магадлалын дүгнэлтийг тус тус гарын үсэг, тэмдгээр баталгаажуулсан байна.
  10. Хот, суурин газарт баригдах авто замд ус зайлуулах байгууламжийн зураг төслийг төсөллөөгүй тохиолдолд тухайн авто замын зураг төслийг магадлан хянахгүй.

**Зургаа. Зураг төслийн мэдээллийн нэгдсэн сан**

* 1. Магадлан хянагдсан зураг төслийг болон магадлалын дүгнэлтийг тус бүр 2 хувь үйлдэж, магадлалын тэмдэгээр баталгаажуулах бөгөөд энэ журмын 1.4-д заасан байгууллага 1 эх хувийг Монгол Улсын Архивын тухай хууль болон бусад холбогдох журмын дагуу хадгална.
  2. Зураг төслийн байгууллага нь магадлан хянагдаж, батлагдсан зургийг /PDF форматаар CD хэлбэрт хөрвүүлэх/ цахим хэлбэрээр энэ журмын 1.4-т заасан байгууллагад батлагдсан өдрөөс хойш ажлын 3 хоногийн дотор хүргүүлнэ.
  3. Энэ журмын 1.4-т заасан байгууллага нь магадлан батлагдсан зураг төслийг холбогдох материалын хамт зураг төслийн мэдээллийн нэгдсэн санд бүртгэн оруулж, мэдээллийг авто замын асуудал эрхэлсэн төрийн захиргааны төв байгууллагад улирал тутам хүргүүлнэ.

**Долоо. Хариуцлага**

* 1. Авто замын тухай хуулийн 19 дүгээр зүйлийн 19.4 дэх заалтад заасны дагуу зураг төслийн алдааг зураг төсөл боловсруулсан байгууллага буюу зохиогч хариуцах ба 19.5 дахь заалтад заасны дагуу зураг төслийн техникийн шийдэлболон төсөвт өртгийн нэгдсэн тооцооны талаар гаргасан мэргэжлийн дүгнэлтийн алдааг магадлан хянасан этгээд хариуцна.
  2. Зураг төслийг магадлан хянах үйл ажиллагааг зохион байгуулахад гарсан алдааг энэхүү журмын 1.4-т заасан байгууллага хүлээнэ.
  3. Монгол Улсын нутаг дэвсгэрт баригдах авто зам, замын байгууламж, аэродромын зураг төслийг боловсруулсан байгууллага нь Монгол улсын геодезийн сүлжээний цэгтэй холбогдсон объектын байршил, чигийн /трасс/ дагууд байгаа хэвтээ хяналтын цэгийн байршил, зай хэмжээ, өндөржилтийг барилгын ажлыг эхлүүлэх шатанд Захиалагч, Зөвлөх, Гүйцэтгэгч байгууллагын төлөөлөлд заавал хүлээлцэх бөгөөд авто зам, замын байгууламж, аэродромыг байнгын ашиглалтад оруулах шатанд дүгнэлт гарган ажиллана.
  4. Барилга угсралтын ажлын явцад зохиогчийн хяналтыг хэрэгжүүлэх эсэхийг Захиалагч шийдвэрлэх бөгөөд зураг төслийн байгууллага нь гэрээ байгуулсаны үндсэн дээр хяналт тавьж, дүгнэлт гарган ажиллана.
  5. Захиалагч нь зам барилгын ажлын төлөвлөгөөтэй уялдуулан зохиогчийн хяналтыг хэрэгжүүлэх төлөвлөгөө гарган бусад холбогдох шаардлага, асуудлын хамт зураг төслийн байгууллагатай байгуулах гэрээнд тусгана.
  6. Улс, орон нутаг, нийлэлийн төсвийн хөрөнгөөр санхүүжих авто зам, замын байгууламж, аэродромын барилгын ажилд зохиогчийн хяналт гүйцэтгэх томилолтын зардлыг тооцохдоо Монгол Улсын Засгийн газар, Сангийн сайдын тушаалаар баталсан үнэ тарифийг жишиг болгон авна. Бусад тохиолдолд дотоодын тээврийн зардал, байр, хоолны үнийг тухайн орон нутгийн жишиг үнээс хамааруулан захиалагч, зураг төслийн байгууллага нар харилцан тохиролцож тогтооно.
  7. Зохиогчийн хяналтын зардлыг Захиалагч нь энэ журмын 7.5-д зааснаар тооцон зохих эх үүсвэрээс шийдвэрлүүлэх ба зохиогчийн хяналтын гэрээнд барилга байгууламжийн байршил, онцлогоос хамааруулан зохиогчийн хяналтыг хэрэгжүүлэх хэлбэрийн хүрээнд санхүүжилтийн хувь хэмжээг тусгана.
  8. Барилгын ажлын явцад зураг төслөөс шалтгаалсан алдаа гарсан, алдааг авто замын асуудал эрхэлсэн төрийн захиргааны төв байгууллагын хяналт шалгалтын эрх бүхий этгээд акт тогтоосон тохиолдолд гэрээ болон холбогдох хууль журамд заасны дагуу зураг төслийг боловсруулсан байгууллагаар гарсан хохирлыг барагдуулах, тусгай зөвшөөрлийг цуцалж, хар жагсаалтад оруулах асуудлыг **холбогдох хууль тогтоомжийн дагуу шийдвэрлүүлэх** арга хэмжээ авна.
  9. Шинжээч нь энэхүү журам ба гэрээгээр хүлээсэн үүргээ биелүүлээгүй, хүчин төгөлдөр мөрдөгдөж байгаа норм, норматив, стандартыг зөрчсөн, алдаатай дүгнэлт гаргасан, зураг төслийн техникийн буруу шийдлийг засаж, залруулаагүй, мэргэжлийн болон ёс зүйн зөрчил удаа дараа гаргасан тохиолдолд шинжээчийн эрхийг цуцлах хүртэл арга хэмжээ авна.
  10. Шинжээчийн болон магадлалын дүгнэлт Авто замын тухай хууль тогтоомж, стандарт, норм, нормативийг зөрчсөн, авто зам, замын байгууламжийн барилгын ажлын явцад болон ашиглалтын хэвийн нөхцөлийг алдагдуулсан нь эрүүгийн хариуцлага хүлээлгэхээргүй бол Зөрчлийн тухай хуулийн холбогдох зүйлд заасны дагуу шийтгэл ногдуулна.

-оОо-